Návrh

**Vyhláška**

**Ministerstva životného prostredia Slovenskej republiky,**

**z......2017,**

**ktorou sa mení a dopĺňa vyhláška Ministerstva životného prostredia Slovenskej republiky č. 371/2015 Z. z.  ktorou sa vykonávajú niektoré ustanovenia zákona o odpadoch**

Ministerstvo životného prostredia Slovenskej republiky podľa § 105 ods. 3 písm. a), d), o), q), r), s), t), u), v), w) a x) zákona č. 79/2015 Z. z. o odpadoch a o zmene a doplnení niektorých zákonov ustanovuje :

**Čl. I**

Vyhláška Ministerstva životného prostredia Slovenskej republiky č. 371/2015 Z. z. ktorou sa vykonávajú niektoré ustanovenia zákona o odpadoch sa mení a dopĺňa takto:

V § 6 sa vkladá nový odsek 5, ktorý znie:

„(5) Označenie podľa odseku 1 sa vzťahuje aj na prekládkovú stanicu komunálneho odpadu a na skladovanie výkopovej zeminy.“.

V § 8 sa vkladá nový odsek 7, ktorý znie:

„(7) Priestory na prekládkovú stanicu komunálnych odpadov a na skladovanie výkopovej zeminy sa navrhujú, zhotovujú a prevádzkujú tak, aby nemohlo dôjsť k nežiadúcim vplyvom na životné prostredie a k poškodzovaniu hmotného majetku. Skladovanie výkopovej zeminy môže byť udelené len na pozemku pôvodcu odpadu, resp. na prenajatom pozemku v extraviláne obce.“.

3. V § 11 sa za odsek 9 vkladá nový odsek 10, ktorý znie:

„(10) Nakladanie s vedľajšími živočíšnymi produktmi v zariadeniach na zhodnocovanie biologicky rozložiteľných odpadov podľa tejto vyhlášky sa vykonáva v súlade s osobitným predpisom 9a).

Poznámka pod čiarou k odkazu 9a znie:

„9a) Nariadenie Komisie (EÚ) č. 142/2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice.“.

Doterajšie odseky 10 až 17 sa označujú ako odseky 11 až 18.

4. V § 11 odseku 14 sa vypúšťajú slová „biologicky rozložiteľný“.

5. V § 14 odsek 8 znie:

„(8) Na účel zabezpečenia triedeného zberu biologicky rozložiteľného odpadu zo záhrad podľa § 81 ods. 7 písm. b) tretieho bodu zákona, obec zabezpečí,

ak ide o individuálnu bytovú výstavbu, aby každá domácnosť mala

1. zbernú nádobu s minimálnym objemom 120 litrov, pričom frekvencia odvozu zberných nádob musí byť minimálne jedenkrát za 14 dní a zber biologicky rozložiteľného komunálneho odpadu musí byť vykonávaný minimálne v období mesiacov marec až november alebo

2. kompostovací zásobník, v ktorom budú tieto domácnosti kompostovať nimi vyprodukovaný biologicky rozložiteľný komunálny odpad,

ak ide o komplexnú bytovú výstavbu, aby každý bytový dom so záhradou alebo každá domácnosť so záhradou alebo pozemkom vo svojom vlastníctve, na ktorom sa nachádza zeleň mala

1. zbernú nádobu s minimálnym objemom 120 litrov, pričom frekvencia odvozuzberných nádob musí byť minimálne jedenkrát za 14 dní a zber biologicky rozložiteľného komunálneho odpadu musí byť vykonávaný minimálne v období mesiacov marec až november alebo

2. kompostovací zásobník, v ktorom budú tieto domácnosti kompostovať nimi vyprodukovaný biologicky rozložiteľný komunálny odpad,

kampaňový sezónny zber biologicky rozložiteľného komunálneho odpadu (napr. konáre z orezávania, lístia atď.) najmenej dvakrát do roka a to v jarnom a jesennom období.“.

5. V § 14 ods. 11 písmene c) sa na konci vkladajú slová „alebo „BIOODPAD“ alebo „BIOLOGICKÝ ODPAD“.

6. V § 14 sa za odsek 12 vkladajú nové odseky 13 a 14, ktoré znejú:

„(13) Kompostovací zásobník na kompostovanie biologicky rozložiteľného komunálneho odpadu ustanoveného v odseku 8 sa musí nachádzať nad zemou a mal by byť vhodným spôsobom upravený na zabezpečenie dostatočného prísunu vzduchu a umožniť ľahkú manipuláciu s kompostovaným materiálom.

(14) Na účel zabezpečenia informačnej kampane zameranej na zvýšenie triedeného zberu biologicky rozložiteľných komunálnych odpadov podľa § 81 ods. 7 písm. j) zákona, obec zabezpečí:

propagačné a vzdelávacie aktivity o triedenom zbere biologicky rozložiteľných komunálnych odpadov v prípade zabezpečenia zberných nádob, a to

1. zverejňovaním informácií o triedenom zbere biologicky rozložiteľných komunálnych odpadov na webovom sídle obce,

2. distribúciou informačných materiálov o triedenom zbere do všetkých domácností tejto obce,

3. vysielaním informácií o triedenom zbere biologicky rozložiteľných komunálnych odpadov v obecnom rozhlase, resp. v obecnej televízii alebo usporiadaním odbornej prednášky,

propagáciu domáceho kompostovania za účelom jeho podpory, a to

1. zverejňovaním informácií o kompostovaní na webovom sídle obce,

2. distribúciou informačných materiálov o kompostovaní do všetkých domácností tejto obce, ktoré kompostujú,

3. vysielaním informácií o domácom kompostovaní v obecnom rozhlase, resp. v obecnej televízii alebo usporiadaním odborných prednášok s možnosťou praktických ukážok.“.

7. § 19 vrátane nadpisu znie:

„§ 19

Registrácia

(k § 98 zákona)

Žiadosť o registráciu podľa § 98 ods. 1 až 4 sa podáva na tlačive, ktorého vzor je uvedený v prílohe č.  25.

Prílohou žiadosti podľa odseku 1, ak ide o registráciu podľa § 98 ods. 4 v prípade, že dopravca odpadu vykonáva prepravu odpadu pre cudziu potrebu, je kópia oprávnenia podľa osobitného predpisu.16a)

Zoznam registrovaných osôb podľa § 98 ods. 6 obsahuje

registračné číslo,

dátum registrácie,

obchodné meno a miesto podnikania registrovanej fyzickej osoby – podnikateľa; obchodné meno a sídlo registrovanej právnickej osoby,

meno, priezvisko, dátum narodenia a adresu trvalého pobytu (ďalej len „osobné údaje“ registrovanej fyzickej osoby – podnikateľa); osobné údaje štatutárneho orgánu alebo členov štatutárneho orgánu registrovanej právnickej osoby,

telefonický kontakt, fax, adresu webového sídla a e-mailovú adresu registrovanej fyzickej osoby – podnikateľa alebo registrovanej právnickej osoby,

identifikačné číslo registrovanej fyzickej osoby – podnikateľa alebo registrovanej právnickej osoby (IČO),

názov obce, IČO obce, adresu, kontaktné údaje, ak je žiadateľom o registráciu obec,

miesto zariadenia na zhodnocovanie biologicky rozložiteľného komunálneho odpadu zo zelene, ak ide o registráciu podľa § 98 ods. 3,

činnosť, ktorú začala registrovaná osoba vykonávať podľa § 98 a druhy odpadov, ktoré sú predmetom tejto činnosti.“.

Poznámka pod čiarou k odkazu 16a znie:

„16a) Napríklad zákon č. 514/2009 Z. z. o doprave na dráhach v znení neskorších predpisov, zákon č. 56/2012 Z. z. o cestnej doprave v znení neskorších predpisov.“.

8. Za § 26 sa vkladajú nové § 26a a § 26b, ktoré znejú:

„§ 26a

(1) Žiadosť o súhlas podľa § 97 ods. 1 písm. v) zákona na skladovanie výkopovej zeminy katalógové číslo č. 17 05 04 a/alebo č. 17 05 06 obsahuje

identifikačné údaje žiadateľa,

zoznam druhov odpadov, ktoré sa budú skladovať,

množstvo odpadov, ktoré sa budú skladovať,

zdôvodnenie opodstatnenosti skladovania výkopovej zeminy a preukázanie dôvodov na skladovanie

určenie následného spôsobu využitia výkopovej zeminy určenie miesta skladovania výkopovej zeminy s identifikáciou pozemkov

kapacita miesta skladovania výkopovej zeminy

navrhované metódy a opatrenia na zabezpečenie minimalizácie negatívneho vplyvu miesta skladovania výkopovej zeminy

technické požiadavky miesta výkonu činnosti

bezpečnostné opatrenia pri výkone činnosti

iné údaje potrebné pre udelenie súhlasu.

Prílohou žiadosti podľa odseku 1 je

zmluvy na zabezpečenie následného spôsobu využitia výkopovej zeminy

zmluvy o prenájme pozemku, na ktorom sa bude skladovať výkopová zemina, ak relevantné

výpis zo živnostenského registra alebo z obchodného registra nie starší ako 30 dní

kópia súhlasu a kópia zmien súhlasov, ak boli vydané, na ktorých základe sa činnosť vykonáva v čase podania žiadosti.

§ 26b

 (1) Žiadosť o súhlas podľa § 97 ods. 1 písm. u) zákona na prevádzkovanie prekládkovej stanice komunálneho odpadu katalógové číslo 20 03 01 obsahuje

identifikačné údaje žiadateľa,

množstvo odpadov, ktoré sa bude dočasne ukladať a následne prekladať,

sídlo prekládkovej stanice komunálneho odpadu s identifikáciou pozemkov

zdôvodnenie opodstatnenosti prevádzkovania prekládkovej stanice komunálneho odpadu,

navrhovaná kapacita prekládkovej stanice komunálneho odpadu

navrhované metódy a opatrenia na zabezpečenie minimalizácie negatívneho vplyvu miesta prekládkovej stanice komunálneho odpadu

určenie následného spôsobu nakladania s komunálnym odpadom,

technické požiadavky prevádzky zariadenia

bezpečnostné opatrenia pri prevádzke zariadenia

iné údaje potrebné pre udelenie súhlasu.

(2) Prílohou žiadosti podľa odseku 1 je

zmluvy (kópie zmluvy) na zabezpečenie následného nakladania s komunálnym odpadom,

Výpis zo živnostenského alebo z obchodného registra nie starší ako 30 dní, z ktorého vyplýva oprávnenie na podnikanie pre činnosť a kategóriu odpadov, pre ktorú sa žiada o udelenie súhlasu

kópia súhlasu a kópia zmien súhlasov, ak boli vydané, na ktorých základe sa činnosť vykonáva v čase podania žiadosti.

(3) Žiadosť o predĺženie platnosti súhlasu podľa § 97 ods. 1 písm. v) zákona na prevádzkovanie prekládkovej stanice komunálneho odpadu obsahuje okrem náležitostí uvedených podľa § 21 ods. 3 písm. a), c) až e) aj

množstvo odpadov, ktoré boli v predchádzajúcom období dočasne uložené a následne preložené

aktuálne množstvo dočasne uloženého odpadu

zdôvodnenie opodstatnenosti dlhšieho prevádzkovania prekládkovej stanice komunálneho odpadu.

(4) Prílohou žiadosti podľa odseku 3 je aj kópia súhlasu a kópia zmien súhlasov, ak boli vydané, na základe ktorých je už prevádzkovaná prekládková stanica komunálneho odpadu.“.

9. V § 27 ods. 1 sa vkladajú nové písmená c) a d), ktoré znejú:

„c) štítkový výkon prevádzkovaného mobilného zariadenia resp. údaj o maximálnom výkone zariadenia za hodinu, udávaný výrobcom mobilného zariadenia.

 d) preukázanie vlastníckeho vzťahu k zariadeniu.“.

10. Za § 41 sa vkladá nový § 41a, ktorý znie:

„§ 41a

Žiadosť o súhlas podľa osobitného predpisu21a) na cezhraničný pohyb odpadov

Žiadosť o súhlas podľa osobitného predpisu21a) na cezhraničný pohyb odpadov na územie Slovenskej republiky za účelom vykonávania predbežnej činnosti zhodnotenia, okrem informácií a dokladov týkajúcich sa oznámenia podľa osobitného predpisu21b) obsahuje

kópiu zmluvy so zariadením, v ktorom bude vykonávaná následná iná než predbežná činnosť zhodnotenia,

informácia o aktuálnej ročnej prevádzkovej kapacite zariadenia príjemcu odpadu s ohľadom na odpad, ktorý má byť cezhranične prepravený,

prevádzkový poriadok zariadenia na zhodnocovanie odpadu.

Žiadosť o súhlas podľa osobitného predpisu21a) na cezhraničný pohyb odpadov na územie Slovenskej republiky za účelom energetického využitia, okrem informácií a dokladov týkajúcich sa oznámenia podľa osobitného predpisu21b) obsahuje

chemickú analýzu odpadov v rozsahu parametrov v súlade s platným prevádzkovým poriadkom zariadenia na zhodnocovanie odpadov, resp. s platným integrovaným povolením zariadenia na zhodnocovanie dopadov,

fotodokumentáciu odpadu, ktorý má byť prepravený za účelom energetického využitia,

percentuálne zastúpenie jednotlivých frakcií v odpade,

informácia o aktuálnej ročnej prevádzkovej kapacite zariadenia príjemcu odpadu s ohľadom na odpad, ktorý má byť cezhranične prepravený,

prevádzkový poriadok zariadenia na zhodnocovanie odpadu.

Žiadosť o súhlas podľa osobitného predpisu21a) na cezhraničný pohyb odpadov územia Slovenskej republiky za účelom vykonávania činnosti zhodnotenia a zneškodnenia okrem informácií a dokladov týkajúcich sa oznámenia podľa osobitného predpisu21b) obsahuje

chemickú analýzu zloženia odpadov, ktoré majú byť predmetom cezhraničného pohybu odpadov,

opis procesu úpravy v prijímajúcom zariadení, podrobný opis zabezpečenia jednotlivých činností zhodnocovania a opis technologického postupu v súlade s platnými právnymi predpisy EÚ v oblasti nakladania s odpadmi,

materiálová bilancia zariadenia na zhodnocovanie odpadu, vstupné a výstupné produkty z procesu zhodnocovania, jednotlivé činnosti zhodnotenia, resp. zneškodnenia, percentuálna miera zhodnotenia,

v prípade cezhraničného pohybu opotrebovaných batérií a akumulátorov výšku recyklačnej efektivity podľa osobitného predpisu21c),

v prípade ak je oznamovateľom zariadenie na zber a jedná sa o cezhraničný pohyb odpadov, ktoré spadajú pod rozšírenú zodpovednosť výrobcov, platnú zmluvu s výrobcom vyhradených výrobkov, organizáciou zodpovednosti výrobcov alebo treťou osobou,

v prípade cezhraničného pohybu odpadov za účelom vykonávania predbežnej činnosti zhodnotenia, zmluvy so zariadeniami vykonávajúcimi následné iné než predbežné činnosti zhodnotenia,

v prípade cezhraničného pohybu odpadov za účelom vykonávania predbežnej činnosti zhodnotenia, druh a obdobie platnosti oprávnenia, na základe ktorého je predmetné zariadenie prevádzkované,

v prípade cezhraničného pohybu odpadov za účelom vykonávania predbežnej činnosti zhodnotenia, kópiu zmluvy so zariadením, v ktorom bude vykonávaná následná iná než predbežná činnosť zhodnotenia,

i) v prípade cezhraničného pohybu odpadov za účelom vykonávania predbežnej činnosti

 zhodnotenia, kópiu zmluvy so zariadením, v ktorom bude vykonávaná následná iná než

 predbežná činnosť zhodnotenia druh a obdobie platnosti povolení, na základe ktorých sú

 prevádzkované zariadenia vykonávajúce činnosť následného iného než predbežného

 zhodnotenia.

Poznámka pod čiarou 21a) až 21c) znie:

„21a) článok 9 Nariadenia Európskeho parlamentu a Rady (ES) č. 1013/2006 o preprave odpadu

21b) Nariadenia Európskeho parlamentu a Rady (ES) č. 1013/2006 o preprave odpadu

21c) Príloha IV „Oznamovanie recyklačnej efektivity pre olovené batérie a akumulátory“ Nariadenia Komisie (EÚ) č.493/2012, ktorým sa ustanovujú podrobné pravidlá výpočtu recyklačnej efektivity procesov recyklácie použitých batérií a akumulátorov podľa smernice Európskeho parlamentu a Rady 2006/66/ES“.

11. V § 44 sa odsek 3 dopĺňa písmenom d), ktoré znie:

 „d) doklad o absolvovaní odbornej prípravy.“.

 12. V § 51 sa za odsek 3 vkladá nový odsek 4, ktorý znie:

„(4) Ak žiadosť neobsahuje náležitosti podľa odsekov 2 a 3 alebo ak sú na overenie odbornej posudkovej spôsobilosti potrebné ďalšie nevyhnutné údaje, na výzvu ministerstva je potrebné žiadosť doplniť. Ak sa žiadosť v lehote stanovenej ministerstvom vo výzve nedoplní, žiadateľ nebude pripustený k skúške.“.

13. Za prílohu č. 24 sa vkladá nová príloha č. 25, ktorá znie:

„**Príloha č. 25**

**k vyhláške č. 371/2015 Z. z.**

V Z O R

# ŽIADOSŤ O REGISTRÁCIU PODĽA § 98 ZÁKONA

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1. Fyzická osoba – podnikateľ / právnická osoba |  | **IČO** |  |  |  |  |  |  |  |  |
| **Obchodné meno:**  |
| **Miesto podnikania/sídlo** |
| Ulica: |
| Obec: | Telefónne číslo: |
| PSČ: | Fax: |
| Adresa webového sídla: |
|  |
| **2. Identifikačné údaje fyzickej osoby – podnikateľa / štatutárneho orgánu právnickej osoby** |
| Meno a priezvisko:  |
| Dátum narodenia:  |
| Miesto trvalého pobytu:  |
| Telefónne číslo:  | E-mailová adresa:  |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 3. Obec |  | **IČO** |  |  |  |  |  |  |  |  |
| **Názov obce:**  |
| **Sídlo orgánov obce**Ulica: |
| Obec: | Telefónne číslo: |
| PSČ: | Fax: |
| Adresa webového sídla: | E-mailová adresa: |

|  |  |
| --- | --- |
| **4. Miesto zariadenia na zhodnocovanie biologicky rozložiteľného komunálneho odpadu zo zelene (iba ak ide o registráciu malej kompostárne v zmysle § 98 ods. 3 zákona)** |  |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **5. Dátum začatia vykonávania činnosti, ktorá je predmetom registrácie** |  |  |  |  |  |  |  |  |  |  |  |

|  |
| --- |
| **6. Činnosť, ktorá je predmetom registrácie** |
| zber odpadov bez prevádzkovania zariadenia na zber odpadov podľa § 98 ods. 1 zákona, |  |
| činnosť obchodníka podľa § 98 ods. 2 zákona, |  |
| činnosť sprostredkovateľa podľa § 98 ods. 2 zákona, |  |
| prevádzkovanie zariadenia na zhodnocovanie biologicky rozložiteľného komunálneho odpadu zo zelene, ktorého ročná kapacita neprevyšuje 100 ton, podľa § 98 ods. 3 zákona, |  |
| činnosť dopravcu odpadu, ktorý vykonáva prepravu odpadov pre vlastnú potrebu, podľa § 98 ods. 4 zákona, |  |
| činnosť dopravcu odpadu, ktorý vykonáva prepravu odpadov pre cudziu potrebu na základe oprávnenia podľa osobitného predpisu16a), podľa § 98 ods. 4 zákona. |  |

|  |
| --- |
| **7. Druhy odpadov, ktoré sú predmetom činnosti registrovanej osoby, podľa Katalógu odpadov** |
| **Číselný kód odpadu** | **Názov odpadu** | **Kategória odpadu** |
|  |  |  |
|  |  |  |
|  |  |  |
|  |  |  |
|  |  |  |

Vyhlasujem, že uvedené údaje sú pravdivé.

............................................ ....................................................................

 dátum meno a priezvisko

 podpis a odtlačok pečiatky

Spôsob vypĺňania tlačiva **ŽIADOSŤ O REGISTRÁCIU PODĽA § 98 ZÁKONA**

**Fyzická osoba - podnikateľ / právnická osoba**

Uvedie sa,či žiadosť o registráciu podáva fyzická osoba – podnikateľ alebo právnická osoba. Nehodiace sa preškrtnite.

*IČO –* uvedie sa identifikačné číslo právnickej osoby alebo fyzickej osoby – podnikateľa; ak je identifikačné číslo menšie ako osemmiestne, zľava sa doplnia nuly na celkový počet ôsmich miest.

*Obchodné meno –* uvedie sa obchodné meno tak, ako je zapísané v obchodnom registri alebo v živnostenskom liste.

*Ulica, obec, PSČ –* uvedie sa presná a úplná adresa sídla právnickej osoby alebo miesta podnikania fyzickej osoby – podnikateľa.

*Telefónne číslo, fax -* uvedú sa telefonické a faxové kontaktné údaje právnickej osoby alebo fyzickej osoby – podnikateľa.

*Adresa webového sídla –* uvedie sa adresa webovej stránky právnickej osoby alebo fyzickej osoby – podnikateľa.

**Identifikačné údaje fyzickej osoby - podnikateľa / štatutárneho orgánu právnickej osoby**

Uvedie sa osoba, ktorá je zapísaná v obchodnom registri alebo v živnostenskom liste a zastupuje právnickú osobu alebo fyzickú osobu – podnikateľa, jej dátum narodenia, miesto trvalého pobytu, telefónne číslo a e-mail. V prípade viacerých osôb sa údaje uvedú v prílohe.

**Obec**

Vyplní sa v prípade, ak je žiadateľom o registráciu obec.

*Názov obce* – uvedie sa názov obce

*IČO –* uvedie sa identifikačné číslo obce.

*Ulica, obec, PSČ –* uvedie sa adresa sídla orgánov obce.

*Telefónne číslo, fax, e-mailová adresa -* uvedú sa telefonické, faxové a e-mailové kontaktné údaje orgánov obce.

*Adresa webového sídla –* uvedie sa adresa webovej stránky obce.

**Miesto zariadenia na zhodnocovanie biologicky rozložiteľného komunálneho odpadu**

Vyplní žiadateľ o registráciu malej kompostárne (v zmysle § 98 ods. 3 zákona). Uvedie sa popis miesta, kde sa malá kompostáreň nachádza, doplní sa aj parcelné číslo.

**Činnosť, ktorá je predmetom registrácie**

Krížikom (X) sa vyznačí činnosť, ktorú začala registrovaná osoba vykonávať a na základe ktorej jej vznikla povinnosť registrovať sa:

*zber odpadov bez prevádzkovania zariadenia na zber odpadov podľa § 98 ods. 1 zákona* – činnosť je prevádzkovaná na základe voľnej živnosti „Podnikanie v oblasti nakladania s iným ako nebezpečným odpadom“ a/alebo viazanej živnosti „Podnikanie v oblasti nakladania s nebezpečným odpadom“;

*činnosť obchodníka podľa § 98 ods. 2 zákona* – činnosť je prevádzkovaná na základe voľnej živnosti „Podnikanie v oblasti nakladania s iným ako nebezpečným odpadom“ a/alebo viazanej živnosti „Podnikanie v oblasti nakladania s nebezpečným odpadom“;

*činnosť sprostredkovateľa podľa § 98 ods. 2 zákona* – činnosť je prevádzkovaná na základe voľnej živnosti „Podnikanie v oblasti nakladania s iným ako nebezpečným odpadom“ a/alebo viazanej živnosti „Podnikanie v oblasti nakladania s nebezpečným odpadom“;

*prevádzkovanie zariadenia na zhodnocovanie biologicky rozložiteľného komunálneho odpadu zo zelene, ktorého ročná kapacita neprevyšuje 100 ton, podľa § 98 ods. 3 zákona* – činnosť je prevádzkovaná na základe voľnej živnosti „Podnikanie v oblasti nakladania s iným ako nebezpečným odpadom“; v prípade obce, ktorá vykonáva plnenie povinností vyplývajúcich jej z § 81 zákona (bez zriadenia právnickej osoby, ako sú napr. technické služby), nedokladuje sa podnikanie v oblasti voľnej alebo viazanej živnosti;

*činnosť dopravcu odpadu, ktorý vykonáva prepravu odpadov pre vlastnú potrebu, podľa § 98 ods. 4 zákona* ­– činnosť je prevádzkovaná na základe voľnej živnosti „Podnikanie v oblasti nakladania s iným ako nebezpečným odpadom“ a/alebo viazanej živnosti „Podnikanie v oblasti nakladania s nebezpečným odpadom“;

*činnosť dopravcu odpadu, ktorý vykonáva prepravu odpadov pre cudziu potrebu na základe oprávnenia podľa osobitného predpisu, podľa § 98 ods. 4 zákona* (napr. na základe oprávnenia podľa zákona č. 514/2009 Z. z. o doprave na dráhach v znení neskorších predpisov, zákona č. 56/2012 Z. z. o cestnej doprave v znení neskorších predpisov).

**Dátum začatia vykonávania činnosti**

Uvedie sa dátum začatia vykonávania činnosti, na základe ktorej vznikla registrovanej osobe povinnosť registrovať sa.

**Druhy odpadov, ktoré sú predmetom činnosti registrovanej osoby**

Uvedie sa číselný kód, názov a kategória odpadu podľa Katalógu odpadov. V prípade potreby sa zoznam druhov odpadu uvedie v prílohe.

**Dátum**

Uvedie sa deň, mesiac a rok vyplnenia žiadosti.

**Podpis**

Uvedie sa meno, priezvisko, podpis osoby, zodpovednej za vypĺňanie tlačiva a pečiatka právnickej osoby alebo fyzickej osoby – podnikateľa.“.

**Čl. II**

Táto vyhláška nadobúda účinnosť 1. januára 2018